Document ID: 32010D0648

A TANÁCS HATÁROZATA
(2010. május 14.)
a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt és Luxembourgban 2005. június 25-én első alkalommal módosított partnerségi megállapodás második alkalommal történő módosításáról szóló megállapodásnak az Európai Unió nevében történő aláírásáról
(2010/648/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 217. cikkére, összefüggésben 218. cikkének (5) bekezdésével,
tekintettel az Európai Bizottság javaslatára,
mivel:
(1)
A Tanács 2009. február 23-i határozatával felhatalmazta a Bizottságot arra, hogy kezdje meg a tárgyalásokat az afrikai, karibi és csendes-óceáni államok csoportjával (a továbbiakban: az AKCS-államok) a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt (1) és Luxembourgban 2005. június 25-én első alkalommal módosított (2) partnerségi megállapodásnak (a továbbiakban: a cotonoui megállapodás) második alkalommal történő felülvizsgálata céljából.
(2)
A tárgyalásokat 2010. március 19-én lezárták a cotonoui megállapodás második alkalommal történő módosításáról szóló megállapodás (a továbbiakban: a megállapodás) alapjául szolgáló szövegeknek az AKCS-EU Miniszterek Tanácsának egy rendkívüli ülésén történő parafálásával.
(3)
A Lisszaboni Szerződés 2009. december 1-jei hatálybalépésének következményeként az Európai Közösség helyébe az Európai Unió lépett, és annak jogutódja lett.
(4)
A megállapodást alá kell írni,
ELFOGADTA EZT A HATÁROZATOT:
1. cikk
A Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt és Luxembourgban 2005. június 25-én első alkalommal módosított partnerségi megállapodás második alkalommal történő módosításáról szóló megállapodás (a továbbiakban: a megállapodás), valamint a záróokmányhoz csatolt együttes nyilatkozatok és az Unió nyilakozatának aláírását a Tanács az Unió nevében jóváhagyja, figyelemmel a megállapodás megkötésére.
A megállapodás és a záróokmány szövegét csatolták e határozathoz.
2. cikk
A Tanács elnöke felhatalmazást kap, hogy kijelölje a megállapodásnak az Unió nevében történő aláírására és a megállapodás záróokmányához csatolt alábbi nyilatkozat megtételére jogosult személy(eke)t, figyelemmel a megállapodás megkötésére:
„A Lisszaboni Szerződés 2009. december 1-jei hatálybalépésének következményeként az Európai Unió az Európai Közösség helyébe lépett, és annak jogutódja lett, valamint ezen időponttól kezdve gyakorolja az Európai Közösség jogait és terhelik annak kötelezettségei. Ezért a megállapodás szövegében az »Európai Közösség«-re való hivatkozásokat adott esetben »Európai Unió«-ként kell értelmezni.
Az Európai Unió levélváltást kíván ajánlani az AKCS-államoknak annak érdekében, hogy a megállapodás összhangba kerüljön a Lisszaboni Szerződés hatálybalépéséből eredő uniós intézményi változásokkal.”
3. cikk
Ez a határozat elfogadásának napján lép hatályba.
Kelt Luxembourgban, 2010. május 14-én.

Labels: 18
15
5